Blaha, Ľuboš, poslanec NR SR (2020-09-22):
Vážené dámy a páni, tento zákon, pochopiteľne, a nikoho asi nepred... neprekvapím, nepodporím, ale nepodporím ho práve preto, že podľa môjho názoru, a nadviažem teraz na to, o čom chvíľku sme diskutovali, podľa môjho názoru môžu byť týmto zákonom postihnutí aj všetci predstavitelia Pražskej jari vrátane Alexandra Dubčeka. Vysvetlím. Tento zákon hovorí doslova, že režim, ktorý tu bol v rokoch 1948 až 1989, je odsúdeniahodný, nemorálny a smeroval k potlačeniu základných práv a slobôd. To je priamo napísané v zákone. Čiže vrátane roku 1968. Vrátane toho obdobia, keď bol Alexander Dubček generálnym tajomníkom komunistickej strany. Tej strany, o ktorej tento zákon hovorí, že bola zločinecká. Čiže Alexander Dubček je podľa tejto definície zločincom. Vy sa nehanbíte? Vy sa nehanbíte Alexandra Dubčeka implicitne nazývať zločincom? Nemorálnym? Odsúdeniahodným? Ja všade, kde po Európe alebo po svete chodím, tak všetci nám hovoria, aký bol Alexander Dubček významný, významnou osobnosťou. Všetci si ho spájajú so socializmom s ľudskou tvárou. S demokratizáciou socializmu. A vy ho idete odsudzovať ako zločinca? Toto je naozaj jedno, jedno veľké zlyhanie vládnej koalície. Ďalšia vec. Viete, tak 31 rokov tu nefunguje ani socializmus, komunizmus tu nefungoval nikdy, nefunguje tu nič také, čo teraz odsudzujete, 31 rokov tu funguje kapitalizmus. A sa po 31. roku zobudíte a idete odsudzovať niečo, čo tu bolo dávno, pred 31 rokmi? Však sa pozrite, ako ľudia žijú. A myslíte si, že ten kapitalizmus nemá svoje obete? Rozvrátené rodiny? Chudobných ľudí? Nezamestnaných? Bezdomovcov? Ľudí ponížených, ľudí, ktorí musia žiť v nedôstojných podmienkach? Pozrite sa, čo pácha kapitalizmus v iných krajinách a čo páchal počas histórie. Včera som o tom natočil video, čiže nechcem hovoriť dlho, ale to sú 3 mil. Vietnamcov, 1,5 mil. Iračanov, ktorých povraždili aj kvôli americkým vojnám. Alebo v Latinskej Amerike, čo sa páchalo, ako sa mučili ľudia, znásilňovali. To má na svedomí kapitalizmus. Taká bola studená vojna. To robili Američania. Ale studená vojna bola, samozrejme, aj o tom, že aj Sovietsky zväz robil zlé veci. A to som nikdy nepopieral. A boli aj počas bývalého režimu temné obdobia, najmä 50. roky. Ale spájať to a zlievať to do jednej kopy s Dubčekovým hnutím v roku 1968? To myslíte úplne vážne? Tento zákon je tak šlendriánsky napísaný, že to až pekné nie je. A už vám to vytkli vaši vlastní. Novinári z Aktualít.sk upozornili na to, že podľa tohto zákona nebudete môcť postaviť pomník takým významným osobnostiam, ako bol Laco Novomeský. Alebo Smrek, alebo Válek. To boli predstavitelia bývalého režimu. Keď bude chcieť Matica slovenská dať bustu svojho bývalého predsedu Vladimíra Mináča, tak im to zakážu, lebo Vladimír Mináč bol komunista. Bol ľavičiar. A viete, vy potom hovoríte, že, lebo som sa pýtal pána Šeligu, čo hovorí na to, že aj Andrej Kiska bol predstaviteľom komunistického režimu. No áno, nebol významným, on bol iba predsedom zväzáckej organizácie niekde v Poprade, ale bol to predstaviteľ komunistického režimu. Podľa tejto definície. Ona nehovorí o popredných predstaviteľoch. A kto definuje, čo je a čo nie je predstaviteľ? Bol predstaviteľ pán Dostál? No bol v Socialistickom zväze mládeže a písal zväzácke články. Viete, najväčšia sranda na tom je, že dneska pán podpredseda Šeliga na tlačovej konferencii povedal, prijímame tento zákon aj preto, aby sa dali ľahšie rôzni Blahovia zatvárať, alebo niečo podobné. Čiže oni prijímajú lex Blaha, aby mohli kriminalizovať opozíciu, ale oni sa postavili do vlastnej pasce. Ja som v roku 1989 mal 8 rokov, ja som nebol členom ani komunistickej strany, ani SZM. Ale pán Dostál áno. Aj pán Kiska bol členom SZM. Alebo pán Eduard Kukan. Alebo ďalší hrdina socialistickej práce – Marián Leško. To všetko sú vaši predstavitelia, páni kolegovia. A tí sú podľa vás, vás samých zločinci, nemorálni, odsúdeniahodní. Naozaj ste si pripravili veľmi peknú pascu. Ja napríklad odmietam aj to, aby sme paušálne takýmto spôsobom démonizovali celú generáciu našich starých otcov a starých mám, našich otcov a mám, ktorí tu vybudovali po vojne všetko. Však im za to poďakujme, preboha. Však im za to poďakujme. To, čo tu oni postavili, potom vlády, ktoré prišli v 90. rokoch, rozkradli. Za bývalého režimu, áno, sa robili aj zlé veci, ale nezabúdajme, že komunisti tu dali ľuďom bývanie, dali ľuďom prácu, postavili školstvo, zdravotníctvo na nohy a navyše tu bolo ďaleko viac bezpečnosti pre naše deti. A toto si tí ľudia pamätajú, 38 % podľa prieskumu verejnej mienky z predošlého roka hovo... podľa prieskumu hovorí, že bývalý režim, socializmus, bol lepší než kapitalizmus, terajší režim. A teraz tých 38 % ľudí čo, zavriete? Alebo ich budete prenasledovať za to, že si dovolili povedať niečo iné, ako si predstavuje pán Dostál, pán Šeliga a ďalší predstavitelia vládnej moci? Viete, kto takéto niečo robil naposledy? Viete, kto naposledy takýmto spôsobom, brutálnym spôsobom obmedzoval slobodu slova a snažil sa kriminalizovať komunistov? A posielal ich potom nakoniec dokonca do koncentračných táborov? Áno, bol to Adolf Hitler. Celá ideológia nacizmu bola postavená na takomto protikomunistickom terore. Kto išiel prvý do koncentračných táborov? Neboli to Židia, neboli to Rómovia, boli to komunisti. Ako druhí boli sociálni demokrati a odborári a až potom išli menšiny. A toto vy chcete napodobňovať? Preboha, keď si hovoríte, že ste liberáli a demokrati, tak by ste nemali podporovať slobodu slova? Slobodu historického bádania? Tak poďme sa baviť o tom, že v bývalom režime, áno, boli 50. roky, v ktorých zomrel aj, v ktorých zomrel aj Vladimír Clementis kvôli stalinistom, v ktorých odsúdili na 9 rokov Gustáva Husáka, ktorý si svoje vytrpel, a, samozrejme, že to odmietam. Ale spájať 50. roky a spájať to, že to je to isté zločinecké ako rok ’68? To myslíte úplne vážne? Alebo to isté zločinecké, ako je rok ’88 – ’89, keď pán Dostál písal svoje zväzácke články? No zjavne nie. Zjavne je rozdiel medzi 50. rokmi a 60. rokmi. A každý z vás, ktorý aspoň tuší niečo o dejinách, to musí vedieť. A zjavne je rozdiel aj medzi 50. rokmi a 70. rokmi, kedy tu ten Gustáv Husák, napriek tomu, že to bolo pod jarmom toho, tej invázie, dokázal tým ľuďom niečo zabezpečiť. No bol v nejakých realistických okolnostiach. Darmo mu teraz vyčíta, že nemohol robiť všetko, čo si len predstavoval, to nemohol robiť ani pán Kiska ako zväzák. Že? Sú nejaké obmedzenia mocenské, geopolitické, ale musíte brať historický kontext vždy do úvahy. Berte do úvahy aj historický kontext, ktorý tu bol počas studenej vojny ako celej. Tak to neboli výmysly tých komunistov len preto, že si teraz povedali, že chcú ubližovať ľuďom, tak tu bola neuveriteľná paranoja a hystéria, vojnový stav, Spojené štáty americké takisto v 50. rokoch odsudzovali ľavičiarov, tzv. mccarthizmus, naštudujte si to. Aké svinstvá sa páchali, čo robili v Latinskej Amerike. Tak to, čo robili v Latinskej Amerike, to by si Sovietsky zväz v tomto regióne nikdy nedovolil. Oni svojich satelitov vyvražďovali, státisíce. V Guatemale 200-tisíc ľudí. Celé dediny vypaľovali. Znásilňovali ženy, deti, hádzali deti o skaly. Toto robili Američania a ich satelity v Latinskej Amerike. V Indonézii v roku ’65 povraždili šmahom ruky milión komunistov. Na to si spomeňte a hovorme teda nielen o zločinoch komunizmu, ale aj o zločinoch kapitalizmu. Vtedy budeme objektívni. Lebo to bol dôsledok studenej vojny. Takže, drahí kolegovia, nechcem do toho vnášať nejaké ideologické spory, len trošku historického vedomia, prosím. Neodsudzujme Alexandra Dubčeka. Neodsudzujme Vladimíra Mináča, Vladimíra Clementisa, Laca Novomeského, lebo týmto vy zakazujete, aby sa stavali pamníky, pomníky, aby sa pomenovali ulice. Je to veľmi nespravodlivé a myslím si, že trošku viacej úcty k našim dejinám by vám nezaškodilo, a prestaňte už konečne kriminalizovať ľudí s inými názormi. To okrem vás urobia naozaj iba fašisti. Ďakujem pekne.